Diari Oficial de la Generalitat Valenciana


Sumari del DOGV 4976, del 01-04-2005 (2005/3363)

ORDE de 4 de març de 2005, de la Conselleria d'Empresa, Universitat i Ciència, sobre la concessió d'ajudes en el marc del Pla d'Implantació d'empreses a l'exterior.
--------------------------------------------------------------------------------------------------------------------------------------------------------------------

### Dades del document

Número de DOGV
:   4976

Data del DOGV
:   01-04-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/3363


Data del document
:   04-03-2005

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * comerç exterior
    * petita i mitjana empresa
    * inversió a l'estranger
    * suport econòmic
    * ajuda a les empreses
    * ajuda pública

ORDE de 4 de març de 2005, de la Conselleria d'Empresa, Universitat i Ciència, sobre la concessió d'ajudes en el marc del Pla d'Implantació d'empreses a l'exterior. [2005/A3363]
  
En el context actual de globalització de l'economia mundial les empreses de la Comunitat Valenciana s'enfronten al repte de la internacionalització. L'activitat de les empreses en este àmbit no s'ha de basar exclusivament en l'exportació de productes, sinó que s'ha d'estendre fins a aconseguir una presència activa en els mercats de destinació dels seus productes.
  
El desenvolupament del plantejament empresarial cap a l'exterior exigix a les empreses una adaptació constant de les seus estratègies, l'atenció als canvis que es produïxen en l'àmbit mundial i que afecten la competitivitat d'estes.
  
La Generalitat és conscient de la importància creixent que té el fenomen de la internacionalització de les empreses i de la repercussió econòmica sobre la creació de l'ocupació i de la millora de les condicions econòmiques, tant als països de destinació com a la Comunitat Valenciana.
  
El Pla d'Implantació d'Empreses a l'Exterior es configura com un instrument de suport apropiat per a les empreses que, després de consolidar la seua posició en el mercat intern, desitgen ampliar la seua àrea d'influència i desplegar estratègies empresarials a l'exterior que els permeta augmentar la competitivitat amb el desplegament d'un projecte empresarial que exigix plantejaments a llarg termini.
  
Els sectors industrials més consolidats a la nostra Comunitat (calcer, moble, tèxtil, joguets, plàstic, components industrials i altres) intensius en mà d'obra, han de potenciar el desenvolupament de projectes que els permeta augmentar la seua competitivitat per mitjà de l'aprofitament dels avantatges comparatius de cada mercat (per mitjà de l'externalització d'activitats) per a continuar amb la competitivitat i no perdre quota de mercat.
  
D'esta manera, les empreses poden externalitzar les activitats de menor qualificació ser més competitives en costos i augmentar la inversió local en innovació, disseny i protecció de marques, qualitat?, aconseguint així enfortir i garantir el projecte empresarial a llarg termini.
  
Per Orde de 16 de juliol de 2001, es va establir el règim general de concessió d'ajudes a les pimes valencianes, en el marc del Pla d'Implantació d'Empreses a l'exterior. Esta norma va ser modificada per l'Orde d'11 d'abril de 2003, a fi d'adaptar-la a la normativa europea. Actualment, la publicació de la Llei 38/2003, de 17 de novembre, General de Subvencions fa necessària l'elaboració d'esta orde i respectar les exigències de la citada llei.
  
Per això, i en virtut de les facultats que em conferix l'article 35 de la Llei 5/1983, de 30 de desembre, de Govern Valencià i l'article 47 del Text Refós de la Llei d'Hisenda Pública de la Generalitat,
  
ORDENE
  
CAPÍTOL I
  
Règim d'ajudes
  
Article 1. Objecte
  
1. L'objecte de la present orde és establir el règim de concessió d'ajudes per a la implantació de les empreses valencianes a l'exterior durant el període 2005-2006, per a les accions que s'indiquen, d'acord amb les consignacions pressupostàries que a este efecte establix la Llei de Pressuposts de la Generalitat Valenciana per a cada exercici pressupostari.
  
2. Les ajudes que s'establixen en la present orde tenen la consideració de subvenció a fons perdut.
  
Article 2. Entitat col·laboradora
  
1. D'acord amb el que establix l'article 47.4.a del Text Refós de la Llei d'Hisenda Pública de la Generalitat, i l'article 12 de la Llei 38/2003, de 27 de novembre, Generalitat Valenciana, General de Subvencions, a l'Institut Valencià de l'Exportació (IVEX, SA) correspon el lliurament i la distribució dels fons públics als beneficiaris en els termes i en les condicions que preveu la present orde.
  
2. L'Institut Valencià de l'Exportació (IVEX, SA), com a entitat col·laboradora, ha de complir les obligacions que establix l'article 47.4.a del Text Refós del la Llei d'Hisenda Pública de la Generalitat i l'article 15 de la Llei 38/2003, de 17 de novembre, General de Subvencions.
  
Article 3. Accions a les quals es dóna suport
  
1. Es dóna suport a les accions realitzades per empreses valencianes vinculades a processos d'implantació i cooperació a l'estranger.
  
2. D'acord amb el Reglament (CE) número 70/2001, de 12 de gener de 2001, relatiu a l'aplicació dels articles 87 i 88 del Tractat CE a les ajudes estatals a les petites i mitjanes empreses, este règim d'ajudes no és aplicable a les accions enquadrades en els sectors de producció, de transformació i de comercialització de productes agrícoles i pesquers, ni a les ajudes relacionades amb les activitats de l'exportació, especialment a les ajudes directament vinculades a les quantitats exportades, a les ajudes a l'establiment i a l'explotació d'una xarxa de distribució o a les ajudes per a altres gastos corrents vinculat a l'activitat exportadora.
  
3. Es pot subcontractar l'activitat objecte de la subvenció fins el 100% d'esta, en este cas s'han d'ajustar a l'article 29 de la Llei 38/2003, de 17 de novembre, General de Subvencions.
  
Article 4. Beneficiaris de les ajudes
  
1. Poden ser beneficiaris de les ajudes totes les pimes industrials o de servicis amb seu social, delegació o establiment a la Comunitat Valenciana.
  
2. A efectes de les ajudes regulades en esta orde s'entén per pimes aquelles empreses que reunixen els requisits següents:
  
a) Que donen ocupació a menys de 250 persones.
  
b) Que el volum de negocis anual no excedisca de 26.279.643 d'euros o que el balanç anual no excedisca de 13.956.550 d'euros.
  
3. En la categoria de pime, es definix una petita empresa com aquella que dóna ocupació a menys de 50 persones i el volum de negocis anual o el balanç general anual de la qual no supera els 46.332.351 d'euros.
  
4. El còmput dels efectius i dels límits assenyalats, en el cas de les empreses associades o de les vinculades s'efectua d'acord amb que disposen els apartats 2 i 3 de l'article 6 de l'annex de la Recomanació 2003/361/CE de la Comissió de 6 de maig de 2003, sobre la definició de microempreses i petites i mitjanes empreses.
  
Article 5. Accions d'implantació i de cooperació empresarial a l'exterior
  
1. S'entén com a accions d'implantació i de cooperació empresarial les dirigides a processos específics d'implantació a l'exterior orientats al desplegament d'activitats industrials, de cooperació empresarial, de transferència de tecnologia i d'intercanvi de coneixements.
  
2. Poden ser objecte d'ajuda les següents actuacions:
  
a) Servicis prestats per consultors externs relacionats amb la realització de l'estudi de viabilitat del projecte o amb gastos de primer establiment, vinculats a l'engegament o a la posada en marxa del projecte, que es realitzen per primera vegada en començar l'activitat. Estos gastos en cap cas estan relacionats amb activitats permanents o periòdiques, ni estan relacionats amb els gastos d'explotació normals de l'empresa ni tenen la consideració d'habituals o rutinaris, com establix l'article 5 del Reglament (CE) número 70/2001, de la Comissió de 12 de gener de 2001, relatiu a l'aplicació dels articles 87 i 88 del tractat CE a les ajudes estatals a les petites i mitjanes empreses.
  
b) Gastos relacionats amb la primera participació o l'assistència a esdeveniments, fòrums i seminaris empresarials de cooperació.
  
c) Inversions materials, les que fan referència a la inversió en terrenys, immobles, maquinària i equips i inversions immaterials referides a l'adquisició de la tecnologia com establix l'article 4.5 del Reglament (CE) número 70/2001, de la Comissió de 12 de gener de 2001, relatiu a l'aplicació dels articles 87 i 88 del Tractat CE a les ajudes estatals a les petites i mitjanes empreses.
  
3. Les quanties de les ajudes en implantació a l'exterior són les següents:
  
a) Servicis realitzats per consultors externs, fins a un 50% màxim del cost de realització del pressupost aprovat.
  
b) Gastos relacionats amb la primera participació o assistència a esdeveniments, fòrums i seminaris empresarials de cooperació, fins a un 50% màxim dels costos elegibles aprovats.
  
c) Inversions materials i immaterials associades al projecte: fins un 15% màxim dels costos elegibles aprovats, si és una petita empresa i un 7,5% en el cas d'una mitjana empresa d'acord amb l'article 4.2.a) i b) del Reglament (CE) número 70/2001, de la Comissió de 12 de gener de 2001, relatiu a l'aplicació dels articles 87 i 88 del Tractat CE a les ajudes estatals a les petites i mitjanes empreses.
  
4. No és subvencionable l'IVA satisfet per l'adquisició de béns i servicis.
  
Article 6. Límits de l'ajuda
  
S'admet un màxim de dos projectes per empresa i any.
  
CAPÍTOL II
  
Procediment
  
Article 7. Presentació de sol·licituds
  
1. Les sol·licituds per a l'obtenció de les ajudes regulades en la present orde han de dirigir-se a l'Institut Valencià de l'Exportació (IVEX, SA), i es presenten en l'imprés normalitzat en el Registre General de l'IVEX o en qualssevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds s'han d'acompanyar dels documents que tot seguit es relacionen:
  
a) Documentació que acredite i identifique el sol·licitant i, si és el cas, el representant legal.
  
b) Documentació acreditativa de trobar-se el sol·licitant al corrent en les obligacions tributàries i davant la Seguretat Social, que tot seguit es relacionen, la vigència del qual ha d'estendre's fins a la data d'atorgament de la subvenció, en els termes establits en l'Orde de 30 de maig de 1996, de la Conselleria d'Economia i Hisenda.
  
- Alta, referida, a l'exercici actual, o l'últim rebut de l'impost sobre activitats econòmiques, completat amb una declaració responsable de no haver-se donat de baixa en la matrícula del citat impost. Si el sol·licitant està exempt del citat impost, s'acredita esta circumstància per mitjà de declaració responsable.
  
- Certificat positiu de l'Agència Estatal d'Administració Tributària que acredite que el sol·licitant es troba al corrent de les obligacions. El dit certificat es pot substituir per una declaració responsable de la persona interessada que complix les circumstàncies assenyalades, s'acompanya de l'autorització a la Conselleria d'Empresa, Universitat i Ciència, perquè l'Agència Estatal d'Administració Tributària li cedisca la informació.
  
- Certificat de la Tresoreria General de la Seguretat Social acreditativa que la persona sol·licitant es troba al corrent en el compliment de les obligacions amb la Seguretat Social. El dit certificat es pot substituir per la declaració responsable de la persona interessada que complix les circumstàncies assenyalades, s'acompanya de l'autorització a la Conselleria d'Empresa, Universitat i Ciència, perquè la Tresoreria General de la Seguretat Social li cedisca la informació.
  
- Certificat dels servicis territorials de la Conselleria d'Economia, Hisenda i Ocupació, acreditativa que el sol·licitant no té deutes de naturalesa tributària amb la Generalitat. El dit certificat es pot substituir per la declaració responsable de la persona interessada que complix amb les circumstàncies assenyalades, s'acompanya de l'autorització a la Conselleria d'Empresa, Universitat i Ciència, perquè la Conselleria d'Economia, Hisenda i Ocupació li cedisca la informació.
  
c) Les dades de domiciliació bancària, segons el model normalitzat per a este efecte (fitxa de manteniment de tercers), llevat que haja sigut presentada amb anterioritat davant la Conselleria d'Empresa, Universitat i Ciència i no haja experimentat cap variació.
  
d) Declaració del censal d'alta en el cens d'obligats tributaris o alta en l'impost d'activitats econòmiques i, si és el cas, de les posteriors modificacions.
  
e) Memòria tècnica del projecte en funció del programa per al qual se sol·liciten les ajudes, segons model que l'IVEX facilita. En el supòsit d'inversions, el programa d'actuació que garantix l'execució en l'exercici per al qual es concedix la subvenció. A més a més, ha d'aportar el projecte tècnic, en el cas de requerir-lo la naturalesa de l'actuació i/o quan es tracte d'inversions en obra civil i l'import siga superior a 60.000 euros, impostos inclosos, el qual s'ha de sotmetre a l'informe de l'Oficina de Supervisió de Projectes o dels tècnics que la Conselleria designe.
  
f) Declaració responsable pel que fa al compliment dels requisits establits en l'article 4, d'acord amb el model que recull l'annex de la present orde.
  
g) Declaració responsable que acredite que la participació en fires i en exposicions d'acord amb l'article 5.2.b s'efectua per primera vegada.
  
h) Declaració responsable que no està sotmés a la resta de prohibicions per a obtindre la condició de beneficiari segons l'article 13, apartat 2 de la Llei 38/2003, de 17 de novembre, General de Subvencions.
  
3. Les empreses que sol·liciten ajudes que no superen els 1.803,04 euros queden exonerades de presentar els documents enumerats en el punt 2, apartat b) d'este article.
  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu comú, o no s'acompanye de la documentació que segon esta orde resulta exigible, es requerix la persona interessada perquè en el termini de 10 dies, esmene la falta o acompanye els documents preceptius, amb indicació que, si així no es fa, es té per desistit de la petició.
  
5. Les sol·licituds s'han de presentar amb anterioritat a la realització del projecte.
  
6. El termini de presentació de les sol·licituds s'establix per mitjà d'orde de la Conselleria d'Empresa, Universitat i Ciència per a cada exercici pressupostari.
  
Article 8. Criteris d'avaluació de les sol·licituds
  
Per a la concessió de les ajudes previstes en la present orde, es valora especialment:
  
a) La qualitat del projecte, es considera el grau de maduresa i de definició.
  
b) La viabilitat tècnica, econòmica i financera del projecte d'implantació.
  
c) La complexitat de l'acció a realitzar, es té en compte el país de destinació elegit, el caràcter innovador i la diversificació del projecte, així com l'impacte positiu que implica la implantació.
  
Article 9. Resolució de la concessió d'ajudes
  
1. L'IVEX pot demanar del sol·licitant l'aportació addicional d'altres documents o dades aclaridores que estime necessaris per a resoldre sobre la sol·licitud presentada.
  
2. Amb l'informe previ de la comissió d'avaluació, que està formada per personal tècnic de l'IVEX, el conseller d'Empresa, Universitat i Ciència, resol sobre les adjudicacions de les ajudes per mitjà de resolució o per mitjà de la subscripció del corresponent conveni i fixa expressament la quantia i incorpora, si és el cas, les condicions i les obligacions a les quals se sotmet el beneficiari.
  
3. Els convenis que suposen la finalització convencional del procediment de concessió de l'ajuda s'han d'ajustar a les condicions i als requisits establits en les bases de la present orde.
  
4. El termini màxim per a dictar i notificar la resolució a les persones interessades és de tres mesos comptadors des de la finalització del termini de presentació de sol·licituds. Transcorregut el dit termini sense que haja dictat resolució, s'entén desestimada la sol·licitud de concessió de l'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que en les corresponents convocatòries anuals s'establisca un termini menor.
  
5. La resolució es notifica a les persones interessades d'acord amb l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. Les subvencions concedides es publiquen en el Diari Oficial de la Generalitat Valenciana, amb expressió de la convocatòria, del programa i del crèdit pressupostaria a què s'imputen, el beneficiari, la quantitat concedia i la finalitat o finalitats de la subvenció.
  
7. Les resolucions a què fan referència els paràgrafs anteriors esgoten la via administrativa i contra les quals es pot interposar recurs de reposició davant l'òrgan que va dictar l'acte, en el termini d'un mes comptador des de l'endemà de la notificació de la resolució corresponent o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució corresponent.
  
Article 10. Resolució d'incidències
  
Correspon a l'òrgan competent per a la concessió de les ajudes contemplades en la present orde resoldre les incidències que es produïsquen amb posterioritat a la concessió de l'ajuda i en especial en els supòsits de:
  
- Canvis de titularitat.
  
- Canvis d'ubicació.
  
- Modificacions en l'activitat.
  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.
  
- Modificacions justificades del projecte inicial.
  
- Pròrrogues del termini per a aportar els documents acreditatius de l'execució del projecte a efectes de la liquidació de l'ajuda.
  
Article 11. Control de les accions
  
L'IVEX realitza el control i el seguiment dels projectes per mitjà de les inspeccions que estime necessàries, i emet un informe final d'acord amb els objectius del projecte aprovat el qual s'eleva a la Direcció General d'Exportació i servix de base per a expedir els certificats de comprovació i d'aprovació dels justificants i per a la tramitació del corresponent expedient de liquidació de la subvenció concedida sense perjuí de les dutes a terme, si és el cas, per part de les unitats del Fons Europeu de Desenvolupament Regional.
  
Article 12. Obligacions dels beneficiaris
  
Són obligacions del beneficiari:
  
a) Realitzar l'activitat objecte de la subvenció i acreditar la seua realització en la forma que fixa la present orde.
  
b) Respondre de la veracitat dels documents aportats.
  
c) Sotmetre's a les actuacions de comprovació i de verificació de l'activitat subvencionada efectuades per l'IVEX o altres òrgans de la Unió Europea, així com a les actuacions de control financer de la Intervenció General de la Generalitat Valenciana en relació amb les ajudes rebudes.
  
d) Executar totes mesures d'informació i de publicitat que establix la normativa europea sobre les activitats en què intervenen els fons estructurals o uns altres fons.
  
e) Comunicar, en qualsevol moment de la vigència de l'expedient, i en tot cas amb anterioritat a la justificació de l'actuació subvencionada, altres ajudes públiques o privades que haja obtingut o sol·licitat per al mateix projecte amb posterioritat a la data de presentació de la sol·licitud.
  
f) Complir quantes obligacions conferixen les lleis i qualsevol altra disposició en vigor.
  
Article 13. Liquidació de les ajudes
  
1. La liquidació de les ajudes s'efectua una vegada executat el projecte d'acord amb la sol·licitud presentada i en els termes fixats per a la concessió de l'ajuda.
  
2. A efectes del que establix el punt anterior, els beneficiaris, en el termini d'un mes des de l'execució del projecte, i en tot cas, en la data màxima que s'indique en la corresponent convocatòria anual d'ajudes, i excepte que per circumstàncies concurrents es determine un termini diferent en la resolució de concessió de l'ajuda, han de presentar:
  
a) Originals o còpies compulsades dels justificants dels gastos realitzats: factures i la resta de documents de valor provatori equivalent, amb validesa en el trànsit jurídic mercantil o amb eficàcia administrativa, justificatius del gasto efectuat, expedits d'acord amb la normativa vigent. En les subvencions per a inversions que han necessitat d'un projecte tècnic s'han de presentar a més les corresponents certificacions d'obra.
  
b) Acreditació, si és el cas, del compliment de les obligacions i de les condicions que s'han establit en la resolució de concessió de l'ajuda.
  
c) Quan l'import del gasto subvencionable supere la quantia de 30.000 euros en el supòsit de cost d'execució d'obra, o de 12.000 euros en el supòsit de subministrament de béns d'equip o de prestació de servicis per empreses de consultoria o d'assistència tècnica, el beneficiari, ha d'aportar també la justificació d'haver sol·licitat com a mínim tres ofertes de diferents proveïdors, excepte que per les especials característiques dels gastos subvencionables no existisca en el mercat suficient nombre d'entitats que facen el subministrament o el presten, i justificació de l'escollida quan no recau en la proposta econòmica més avantatjosa.
  
d) Acreditació de l'import, de la procedència i de l'aplicació dels fons propis i, si és el cas, d'altres subvencions o recursos amb els que, a més de la subvenció, han sigut finançades les actuacions. A este fi el beneficiari ha de presentar una declaració responsable sobre la disponibilitat de fons propis per a finançar la part del gasto no subvencionat.
  
3. Als efectes de la justificació es considera que el gasto subvencionat s'ha realitzat encara que les factures no han sigut efectivament pagades amb anterioritat a la finalització del període de justificació.
  
Article 14. Minoració i resolució de les ajudes
  
1. L'alteració d'alguna de les característiques no substancials de l'acció aprovada, l'incompliment d'alguna de les condicions i dels terminis establits en la resolució, no executar o executar inadequadament part del gasto aprovat, la insuficient justificació d'alguns dels gastos efectivament realitzats i la concessió d'altres ajudes públiques o privades, amb posterioritat a la presentació de la sol·licitud, si en el conjunt excedixen dels límits establits dóna lloc a la minoració de la subvenció concedida.
  
2. L'incompliment per part del beneficiari de qualsevol dels requisits, de les condicions i de la resta de circumstàncies que han donat lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la realització d'esta, dóna lloc a la incoació per part de l'òrgan competent per a la concessió de les ajudes, del corresponent expedient que pot finalitzar si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantix, en tot cas, el dret de la persona interessada a l'audiència.
  
Article 15. Acumulació d'ajudes
  
L'aplicació del present règim esta supeditada a les normes sobre acumulació d'ajudes de diferent finalitat. En el cas d'acumulació amb ajudes atorgades a l'empara de règims aprovats amb igual finalitat, es respecta el límit màxim dels diferents règims aplicats.
  
DISPOSICIONS ADDICIONALS
  
Primera
  
D'acord amb el que establix la Llei 14/2004, de 29 de desembre de 2004, de Pressuposts de la Comunitat Valenciana, les ajudes que preveu esta orde es financen a càrrec de la secció, el programa, la línia i l'import global màxim que tot seguit es relaciona;
  
Secció 11, Programa 762.10, Comerç exterior
  
Capítol IV: línia T4625, import global màxim: 1.393.893,48 euros.
  
Capítol VII: línia T4626, import global màxim: 469.096 euros.
  
Segona
  
Les ajudes descrites tenen el finançament del Fons Europeu de Desenvolupament Regional (FEDER), a través del Programa Operatiu de la Comunitat Valenciana, així com d'altres possibles fons, i són d'aplicació les disposicions que els regulen. La publicitat de les citades ajudes ha de realitzar-se d'acord amb la normativa comunitària vigent en la matèria.
  
Tercera
  
La concessió de les ajudes previstes en la present orde se sotmet al Reglament CE 70/2001 de la Comissió, de 12 de gener de 2001, relatiu a l'aplicació dels articles 87 i 88 del Tractat CE a les ajudes estatals a les petites i mitjanes empreses.
  
Quarta
  
1. En el supòsit que els documents exigits que han d'acompanyar la sol·licitud de concessió d'ajudes ja estiguen en poder de qualsevol òrgan de l'administració actuant, el sol·licitant es pot acollir a allò establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu comú, sempre que conste la data i l'òrgan o la dependència en què van ser presentats o si és el cas emesos i quan no haja transcorregut més de cinc anys des de la finalització del procediment al qual corresponen.
  
2. En els supòsits d'impossibilitat material a obtindre el document, l'òrgan competent pot requerir al sol·licitant la seua presentació o, en el seu defecte, l'acreditació per altres mitjans dels requisits a què fa referència el document.
  
DISPOSICIÓ TRANSITÒRIA
  
Per a l'exercici 2005, el termini de presentació de sol·licituds és des de l'endemà a la publicació de la present orde en el Diari Oficial de la Generalitat Valenciana, fins al dia 29 d'abril de 2005, i el termini per a dictar resolució i notificar a què fa referència l'article 9.5 d'esta orde és d'un mes comptador des de la finalització del termini de sol·licituds. Així mateix, el termini de presentació de la justificació de l'ajuda a què fa referència l'article 13.2 de la present orde és com a màxim fins el dia 28 d'octubre de 2005.
  
DISPOSICIÓ DEROGATÒRIA
  
Queda derogada l'Orde d'11 d'abril de 2003, de la Conselleria d'indústria, Comerç i Energia, sobre la concessió d'ajudes en el marc del Pla d'Implantació d'Empreses a l'exterior.
  
DISPOSICIONS FINALS
  
Primera
  
Es faculta el secretari autonòmic d'Empresa per a dictar les resolucions necessàries per al desplegament, l'eficàcia i l'execució de la present orde.
  
Segona
  
La present orde entra en vigor l'endemà de la seua publicació en el Diari Oficial de la Generalitat Valenciana.
  
València, 4 de març de 2005
  
El conseller d'Empresa, Universitat i Ciència,
  
JUSTO NIETO NIETO
  
NOTA EXPLICATIVA
  
EFECTIUS I LÍMITS FINANCERS QUE DEFINIXEN LES CATEGORIES DE LES EMPRESES
  
Categoria de microempresa, petites i mitjanes empreses (pime), està formada per les empreses que donen ocupació a menys de 250 persones i el volum de negocis anual de les quals no excedix de 93.567.057 d'euros o el balanç general anual de les quals no excedix de 91.576.564 d'euros.
  
En la categoria de les pimes, es definix una petita empresa com una empresa que dóna ocupació a menys de 50 persones i el volum de negocis anual o el balanç general anual de les quals no supera els 72.489.702 d'euros.
  
En la categoria de les pime, es definix una microempresa com una empresa que dóna ocupació a menys de 10 persones i el volum de negocis anual o el balanç general anual de les quals no supera els 2.000.000 d'euros.
  
Tipus d'empreses considerats per a calcular els efectius i els imports financers
  
Tipus 1. Empresa autònoma
  
L'empresa sol·licitant és autònoma si:
  
- No posseïx una participació igual o superior al 25% (¹) en una altra empresa.
  
- El 25% (¹) o més d'esta no és propietat directa d'una altra empresa o organisme públic, ni de diverses empreses vinculades entre les quals, o diversos organismes públics, llevat de determinades excepcions (²).
  
- I no elabora comptes consolidats ni està inclosa en els comptes d'una empresa que elabora comptes consolidats, i per tant, no és una empresa vinculada.
  
Tipus 2. Empresa associada
  
L'empresa sol·licitant està associada a una altra empresa si:
  
- Posseïx una participació que comprén entre el 25% (¹) i el 50% (¹) de la dita empresa.
  
- O si la dita empresa posseïx una participació que comprén entre el 25%(¹)i el 50% (¹) de l'empresa sol·licitant.
  
- I l'empresa sol·licitant no elabora comptes consolidats que inclouen a la dita empresa per consolidació, ni està inclosa per consolidació en els comptes de la dita empresa, ni en els de cap empresa vinculada a esta.
  
Tipus 3. Empresa vinculada
  
Este tipus correspon a la situació econòmica de les empreses que formen part d'un grup que controla, directament o indirectament, la majoria del capital o dels drets de vot o que pot exercir una influència dominant sobre l'empresa.
  
Una empresa sap, generalment, de forma immediata si està vinculada, ja que està sotmesa a l'obligació d'elaborar comptes consolidats o està inclosa per consolidació en els comptes d'una empresa obligada a elaborar comptes consolidats.
  
???????????-
  
(¹) En termes de participació de capital o de drets de vot, s'ha de tindre en compte el major dels dos percentatges. A este percentatge s'ha d'afegir el percentatge de participació que qualsevol altra empresa vinculada a l'empresa accionista posseïx sobre l'empresa en qüestió.
  
(²) Una empresa es pot considerar autònoma encara que s'arribe o se supere el límit del 25% quan correspon a alguns dels tipus d'inversor que s'indiquen tot seguit (sempre que els inversors no siguen empreses vinculades a l'empresa sol·licitant):
  
a) Societats públiques de participació, societats de capital de risc, persones físiques o grup de persones físiques que realitzen una activitat regular d'inversió en capital de risc (inversors providencials o àngel inversor) i invertixen en fons propis en empreses sense cotització de la borsa, sempre i quan la inversió dels dits àngels inversors en la mateixa empresa no supere 1.250.000 euros;
  
b) Universitats o centres d'investigació sense finalitats lucratives;
  
c) Inversors institucionals, els fons de desenvolupament regional, inclusivament.
  
Com s'han de calcular els límits
  
Les dades seleccionades per al càlcul del personal i els imports financers són els corresponents a l'últim exercici comptable tancat, i es calculen sobre una base anual. S'ha de tindre en compte des de la data en què es tanquen els comptes. El total del volum de negocis s'ha de calcular sense l'impost sobre el valor afegit (IVA) ni els tributs indirectes.
  
- Per a una empresa autònoma: les dades financeres i els efectius es basen únicament en els comptes de la dita empresa.
  
- Per a una empresa amb empreses associades: s'acumulen les dades de l'empresa amb els de les empreses associades. Les dades afegides són proporcionals al percentatge de participació en el capital o en els drets de vot.
  
- Per a una empresa vinculada a altres empreses: s'afegix a les dades de l'empresa el 100% de les dades de les empreses a les quals està vinculada. S'ha d'afegir proporcionalment les dades de les empreses que puguen estar associades a estes empreses vinculades.
  
Com s'han de calcular els efectius i les unitats de treball anual
  
Els efectius d'una empresa corresponen al nombre d'unitats de treball anual (UTA), qui s'ha d'incloure en els efectius-
  
- Les persones assalariades de l'empresa
  
- Les persones que treballen per a l'empresa que mantenen una relació de subordinació amb esta i estan assimilades a les persones assalariades d'acord amb la legislació.
  
- Els propietaris que dirigixen l'empresa
  
- Els socis que exercixen una activitat regular en l'empresa i gaudixen dels avantatges financers per part de l'empresa.
  
- Els aprenents o alumnes de formació professional amb contracte d'aprenentatge o de formació professional no compte com a efectius.
  
Una UTA correspon al nombre de persones que treballen en l'empresa o per compte d'esta, a temps complet durant tot l'any de què es tracte. Els efectius es calculen en UTA.
  
El treball de les persones no han treballat durant tot l'any o ho han fet a temps parcial, independentment de la seua duració, així com el treball per estacions, es comptabilitza en fraccions d'UTA.
  
No es comptabilitza la duració dels permisos per maternitat o permisos parentals.